钦定古今图书集成/明伦汇编/闺媛典/第115卷 > 烈妇哀辞 徐九皋
## 钦定古今图书集成/明伦汇编/闺媛典/第115卷 > 烈妇哀辞 徐九皋

“猗儒门之英媛兮，性贞亮而淑邮。㴑《关睢》之徽则兮，
宜燕婉之是逑。何天命之不纯兮，值籧篨之无赖。然
顺命而靡悔兮，庶相成于儆戒。视衿褵而祗饬兮，遵
礼宪以自防。采杜若而为珮兮，搴蘅𦶜以为芳。维狂
童之佚荡，曾不束心而寤之。结郑甫之侪兮，纷委珮
而污之。抵白璧于粪壤兮，涅纨素以为缁。嘅沉浊而”
淫酗兮，余一不知其所为。萧蕙固不同亩兮，麟岂牛
而同皂。嗟若人之不淑兮，焉能忍而与此偕老？人生
固有一死兮，或乃重于泰山。孰非节而可祗兮，孰非
义而可安？洁妇捐生于秋胡兮，赵何耻郁而自殒？烈
妇殉义以明节兮，嗟异世而齐轸。惟周室之信誓，又
繁华之未央。岂不遽伤夫离别兮，畏“行路之匪臧。屈
原沉身而尸谏兮，心至今犹未忘。翳烈妇之耿介兮，
砥贞节于永世。”重曰：“桂摧兮兰焚，璧毁兮珠沉。心凭
噫兮纡轸，天梦梦兮匪谌。鹄何为兮可黔？乌何为兮
可浴？谓鸡鸣兮求牡，差窃脂兮焉糓？云噎噎兮昼晦，
又虺虺兮雷媾。时不可以再得，君今去兮安归？蹇翱
翔兮以逝。从女匽兮九疑，折瑶草兮延伫。思夫君兮
莫知，儵腾驾兮高骧。与天孙兮天章。笄六珈兮佩双
璜，嗟若人兮日星与光。